Ľuboš Bartečko

**Ľuboš Bartečko** (* 14. júl 1976, Kežmarok) je bývalý slovenský hokejový útočník. 

## Klubový hokej
K hokeju ho priviedol jeho otec, tréner Tomáš Bartečko. V slovenskej extralige debutoval v jej úvodnej sezóne 1993/94 ako sedemnásťročný v mužstve Popradu, za dva roky však odohral iba päť stretnutí. Pred ročníkom 1995/96 odišiel do Severnej Ameriky, tri sezóny pôsobil v nižších súťažiach. V ročníku 1998/99 dostal prvú príležitosť v NHL. V klube St. Louis Blues si postupne vybojoval stále miesto v zostave, po čase sa stal súčasťou produktívneho útoku s Michalom Handzušom a Pavlom Demitrom, ktorý bol prezývaný *Slovak Line*. Pred začiatkom ročníka 2001/02 ho angažovala Atlanta Thrashers, kde odohral dve sezóny, na úspechy v predošlom mužstve však nenadviazal. 

Po ukončení pôsobenia v Atlante sa rozhodol pre návrat do Európy a podpísal zmluvu s českým extraligovým mužstvom HC Sparta Praha. V ďalšom ročníku 2004/05 hrával za CHK Dinamo Moskva v ruskej hokejovej superlige, jeho klub porazil vo finále Ladu Togliatti. Bartečko sa stal druhým Slovákom (po Martinovi Štrbákovi) so ziskom ruského titulu.

Od sezóny 2005/06 bol hráčom klubu švédskej Elitserien Luleå HF. Využíval tamojší zákon, ktorý umožňuje hráčovi presunutie do nižšej daňovej skupiny, ak hrá menej ako 6 mesiacov v roku. Úvodné zápasy prvých dvoch sezón v tomto klube preto odohral v Poprade, na začiatku ďalších dvoch posilnil MHK Kežmarok. V druhom roku svôjho pôsobenia zaznamenal v základnej časti Elitserien 22 gólov a 27 asistencií, po dvoch zápasoch play-off si však bolestivo poranil slabiny a sezóna sa pre neho skončila. V ďalšom ročníku 2007/08 patrila Luleå k najslabším mužstvám, napokon vybojovala záchranu v najvyššej súťaži. V sezóne 2008/09 Bartečko dosiahol v základnej časti 12 gólov a 21 asistencií.

Pred ďalším ročníkom uzavrel kontrakt so švajčiarskym tímom SC Bern, v januári 2010 ho však vedenie vymenilo do Färjestadu (Elitserien) za kanadského hokejistu Lee Gorena.

V sezóne 2010/11 hral za ďalší švédsky klub MoDo Hockey, v nasledujúcej pôsobil v novom klube KHL Lev Poprad, pričom bol jeho najproduktívnejším hráčom, keď zaznamenal 16 gólov a 14 asistencií. Bol jedným z hráčov, ktorí pokračovali v mužstve po jeho presťahovaní do Prahy. Lev Praha postúpil do play-off, v prvom kole ho vyradilo mužstvo CSKA Moskva. Bartečko bol v priebehu ročníka často zranený, mal tri dlhšie prestávky. Klub s ním nepredĺžil spoluprácu, rovnako ako s Tomášom Surovým a Marcelom Hossom.

### Tituly
* Dinamo Moskva – 2004/05

### Klubová štatistika

## Reprezentácia
Ľuboš Bartečko reprezentoval Slovensko na majstrovstvách sveta v rokoch 2000, 2002, 2004, 2005, 2009, 2010, ako aj na zimných olympiádach 2002, 2006 a 2010. Pozvanie trénera Šuplera na MS 2008 odmietol, ako dôvod uviedol fyzické i psychické vyčerpanie po náročnej sezóne. Spolu odohral **107** reprezentačných zápasov a dal v nich **22** gólov. Nosí dres číslo 23.

### [[Majstrovstvá sveta v ľadovom hokeji 2000|MS 2000]]
Jeho prvým šampionátom boli MS 2000 v Petrohrade. Nastupoval v prvom útoku s najlepším strelcom podujatia Miroslavom Šatanom a Michalom Handzušom. Slovensko vybojovalo prvú medailu v histórii, keď vo finále podľahlo Česku 3:5. Bartečko zaznamenal 2 góly a 3 asistencie.

### [[Majstrovstvá sveta v ľadovom hokeji 2002|MS 2002]]
Pri svojej druhej účasti na majstrovstvách sveta (Göteborg) dopomohol k najväčšiemu úspechu slovenského hokeja, jeho mužstvo sa stalo majstrom sveta po finálovom víťazstve nad Ruskom 4:3. Na šampionáte strelil 2 góly a pridal rovnaký počet asistencií.

### [[Majstrovstvá sveta v ľadovom hokeji 2005|MS 2005]]
Na svetovom šampionáte vo Viedni a Innsbrucku obsadila slovenská reprezentácia piate miesto. Po kvalitných výkonoch v základnej skupine (Bielorusko 2:1, Rusko 3:3 a Rakúsko 8:1), postúpila do ďalších bojov z prvého miesta. V osemfinálovej skupine prehrala s Českom (1:5), ďalšie dva zápasy vyhrala (Švajčiarsko 3:1, Kazachstan 3:1). V skupine skončilo na treťom mieste za Ruskom a Českom a vo štvrťfinále sa stretlo s Kanadou. V dramatickom zápase prehralo 4:5. 

Bartečko začínal v treťom útoku s Miroslavom Šatanom a Michalom Handzušom. Po zápase s Českom ho tréner Hossa presunul do štvrtého k Petrovi Pucherovi a Jurajovi Štefankovi. V posledných dvoch zápasoch (po zranení Vladimíra Országha) hral v treťom útoku spolu s Richardom Zedníkom a Michalom Handzušom. Získal jeden bod za prihrávku Michalovi Handzušovi na druhý gól vo štvrťfinálovom zápase s Kanadou.

### [[Ľadový hokej na Zimných olympijských hrách 2006|ZOH 2006]]
Slovensko obsadilo na zimnej olympiáde piate miesto. Základnú skupinu vyhralo bez straty bodu, bolo vyradené vo štvrťfinále Českom. Odohral všetkých 6 zápasov Slovenska, nebodoval.

### [[Majstrovstvá sveta v ľadovom hokeji 2009|MS 2009]]
Tréner Ján Filc ho nominoval na MS 2009 vo Švajčiarsku. Bol zvolený za kapitána slovenského mužstva. V prvom zápase proti Maďarsku (4:3) strelil dva góly, vrátane víťazného 13 sekúnd pred koncom, tento gól označil za najdôležitejší vo svojej kariére.

### [[Ľadový hokej na Zimných olympijských hrách 2010|ZOH 2010]]
Nastupoval v útočnej formácii s Richardom Zedníkom a Michalom Handzušom.
V dôležitom zápase s Nórskom, ktorý bol súbojom o štvrťfinále, utrpel v prvej tretine vážne zranenie hlavy po zákroku Tollefsena, keď mu spadla prilba a narazil hlavou o ľad. Stratil vedomie a silno krvácal, bol hospitalizovaný v miestnej nemocnici s diagnózou otras mozgu a turnaj sa pre neho skončil. Tollefsen bol vylúčený na 5 minút a do konca zápasu (neskôr dostal trest na ďalšie tri zápasy), Slovensko strelilo počas presilovky dva góly, zápas vyhralo 4:3 a postúpilo do štvrťfinále.

Slovenská reprezentácia dosiahla na olympiáde historicky najlepšie umiestnenie – 4. miesto. 

### Štatistika na významných podujatiach

## Rodina
Ľuboš Bartečko je ženatý, s manželkou Natashou majú dve deti, syna Dominika a dcéru Avu Mariu, ktorá sa narodila v Atlante v júni 2006. 

## Referencie

## Externé odkazy
* 

Kategória:Slovenskí hokejisti
Kategória:Slovenskí olympionici
Kategória:Slovenskí hokejoví tréneri
Kategória:Hokejisti na Zimných olympijských hrách 2006
Kategória:Hokejisti na Zimných olympijských hrách 2010
Kategória:Hráči Worcester IceCats
Kategória:Hráči St. Louis Blues
Kategória:Hráči Atlanta Thrashers
Kategória:Hráči Luleå HF
Kategória:Hokejisti Dinama Moskva
Kategória:Hráči SC Bern
Kategória:Hráči HK Poprad
Kategória:Hráči MHK Kežmarok
Kategória:Hráči HC LEV Poprad
Kategória:Hráči HC Lev Praha
Kategória:Hráči Pirátov Chomutov
Kategória:Hráči HC Sparta Praha
Kategória:Hráči Färjestad BK
Kategória:Hráči Modo Hockey
Kategória:Účastníci MS v hokeji 2000
Kategória:Účastníci MS v hokeji 2002
Kategória:Účastníci MS v hokeji 2004
Kategória:Účastníci MS v hokeji 2005
Kategória:Účastníci MS v hokeji 2009
Kategória:Účastníci MS v hokeji 2011
Kategória:Majstri sveta v ľadovom hokeji
Kategória:Osobnosti z Kežmarku

Kategória:Hokejisti na Zimných olympijských hrách 2002